JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned teemad -
Uus meretee Gazasse
Erdogan toetab Hamasi
Usuline poleemika Iisraelis.
Peaminister Benjamin Netanyahu käivitas koos USA presidendi
Joe Bideniga plaani meritsi Küprose kaudu
humanitaarabi andmiseks Gaza palestiinlastele,
ütles kõrge diplomaatiline allikas ajalehele Jerusalem Post
möödunud pühapäeva õhtul.
Kuigi president Biden on püüdnud plaani tähelepanu pealt kasu lõigata,
oli see tegelikult algselt peaminister Netanyahu algatus,
mille ta esitas Joe Bidenile juba oktoobris,
vaid kaks nädalat pärast Hamasi rünnakut.
Oktoobri viimasel päeval esitas Netanyahu selle strateegia
ka Küprose presidendile Christodoulidesile,
ütles sama diplomaatiline allikas Jerusalem Postile.
Küsimus avati uuesti jaanuaris, kui sai üha selgemaks,
et Hamas on pool, kelle relvarahu nõudmisi on praktiliselt võimatu täita.
Selles arutelus osales ka USA president Joe Biden.
USA sõnul turvab Iisraeli armee Gaza uut sadamakaid,
mille ehitamine võib Pentagoni sõnul võtta umbes kaks kuud.
Eesmärgiks on toimetada Gazasse kaks miljonit toidukorda päevas.
Operatsiooni kaasatakse umbes tuhat Ameerika sõdurit,
kuid nad ei osale sõjas endas, isegi kui see samal ajal veel kestab.
Esimene kiire abipartii pidi jõudma Gazasse juba möödunud nädalal.
Samuti on USA mereväe insenerikorpuse laev
juba Vahemerel teel Gaza ja sadamakai talgute suunas.
President Joe Biden on üllatuslikult võtnud teravama hoiaku
peaminister Netanyahu suhtes. Oma viimastes avaldustes ütles Biden,
et Netanyahu teeb Iisraelile rohkem kahju kui aitab.
Ta ütles, et kuigi Netanyahul on õigus kaitsta Iisraeli
ja õigus jätkata Hamasi jahtimist,
peab ta pöörama rohkem tähelepanu süütute inimeste kaitsmisele,
kui ta seda seni teinud on.
Peaminister Benjamin Netanyahu õõnestab väärtusi,
millele Iisrael on rajatud, ja kahjustab oma käitumisega Gaza sõjas oma riiki.
Nii tegi USA president Joe Biden oma seisukoha selgeks
nädal tagasi MSNBC-le antud intervjuus.
Samuti ütles ta, et meenutas oma visiiti Iisraeli mullu oktoobris,
kui ta istus riigi sõjakabinetis ja hoiatas seda mitte tegema samu vigu,
mida USA tegi, sisenedes Iraaki ja Afganistani pärast seda,
kui Osama Bin Ladeni rühmitus ründas 11. septembril 2001. a
New Yorgi Maailma Kaubandus- keskuse kaksiktorne.
Viidates president Bideni avaldusele,
lükkas peaminister Netanyahu need sama kindlalt ümber.
President eksib, ütles Netanyahu,
sest enamik iisraellasi toetab tema poliitikat.
Iisraeli avalik arvamus ei taha Palestiina omavalitsust Gazas
ja peaminister lubas laiendada sõjalist kampaaniat ka Rafah'le,
lükates Bideni väited tagasi.
USA toetab siiski jätkuvalt põhimõtteliselt
Iisraeli operatsiooni Hamasi vastu,
kuid on mures selle maksumuse, eriti suure inimohvrite arvu pärast.
Hamasi kontrolli all olev Gaza Tervishoiuministeerium väidab,
et sõja algusest on hukkunud üle 31 000 palestiinlase.
Iisrael on aga öelnud,
et on tapnud rohkem kui 11 000 Hamasi ja PIJi võitlejat,
kelle Gaza ministeerium arvestab avalikustatud inimohvrite arvu hulka.
Iisraeli armee on tapnud Liibanonis veel kolm Hezbollah' agenti,
teatas džihadistlik rühmitus möödunud pühapäeval.
Hezbollah on alates oktoobrist tulistanud Iisraeli territooriumile
rakette ja droone, millele Iisrael on vastanud õhurünnakutega.
Sihtmärkide hulgas olid Hezbollah' terroristide kasutatavad hooned
ja operatiivne sõjaline peakorter Majdal Zounis ja piiri lähedal.
IDF pommitas ka Hezbollah' peakorterit Liibanonis
ja valmistub eskaleeruvaks sõjaks riigi põhjaosas,
IDF-i Põhja väejuhatuse ülem
kohtus sõjakabineti julgeolekukoordinaatoritega,
et esitada julgeolekuhinnang
ja sammud võimaliku tulevase sõja eskaleerumiseks.
Türgi autokraatliku presidendi Erdogani sõnul
toetab Türgi kindlalt terrorirühmitust Hamas,
võrreldes peaminister Netanyahut samas Hitleriga.
Erdogan vandus ja kinnitas samuti, et keegi ei saa neid sundida
nimetama Hamasi terroriorganisatsiooniks.
Türgi on aga riik,
mis räägib avalikult Hamasi juhtidega ja toetab neid vankumatult.
Erdogan väitis sedagi, et Hamas ei ole terroristlik organisatsioon,
vaid oma riiki kaitsev mudžahiidide rühmitus.
Mudžahiid on araabia keeles džihaadis või pühas sõjas osaleja.
Samal ajal väitis president Erdogan, et Netanyahu ja tema režiimi poolt
Gazas toime pandud inimsusevastased kuriteod näitavad,
et nende nimed kirjutatakse Hitleri, Mussolini ja Stalini
ning teiste kaasaegsete natside kõrvale.
President Erdogani ideed joonduvad seega rohkem
Moslemivennaskonna kui Läänega,
kes on määratlenud Hamasi terroristlikuks organisatsiooniks
Ameerika Ühendriikides, Iisraelis, Suurbritannias, Euroopa Liidus,
Kanadas, Jaapanis, Austraalias, Uus-Meremaal ja teistes riikides.
President Joe Biden on hoiatanud Iisraeli võimalike probleemide eest,
kui ramadaani ajal relvarahukokkulepet ei sõlmita.
Ta ütles, et relvarahu peab tulema, sest ramadaani ajal
võivad nii Iisrael kui Jeruusalemm olla väga ohtlikud kohad,
ütles ta Washingtonis ajakirjanikele.
Sellised avaldused põhinevad ülimalt ekslikul eeldusel,
et moslemid ei osale paastukuu ajal sõdades ja relvastatud konfliktides.
Tegelikult on asi hoopis vastupidi.
New York Timesi andmeil usutakse islamis väga laialdaselt,
et ramadaani ajal
on väärikate ja heade tegude eest saadav tasu suurem.
Hamas avaldas muuhulgas artikli pealkirjaga
"Ramadaan - džihaadi, võitluse ja vaenlaste üle võidu saavutamise kuu".
Läbi islami ajaloo on moslemid kasutanud ramadaani
sõjapidamiseks oma vaenlaste vastu,
seega on tegemist pigem võitlusele õhutamise
kui sellest paastu ajal loobumisega.
Iisraeli võimudel on kauane traditsioon
valmistuda ramadaani ajal erinevateks sündmusteks,
sh libauudisteks ja Templimäe vastu suunatud agitatsiooniks.
Julgeolekuteenistused on juba vahistanud vähemalt 20
kihutustöös ja terrorismi toetamises kahtlustatavat.
Eelkõige suurendatakse jõupingutusi agiteerimise ja võltsuudiste vastu,
mida levitatakse regulaarselt ja milles väidetakse,
et Iisrael kavatseb hävitada moslemite pühapaiga
ja ehitada sinna võimaliku templi.
Viimastel aastatel on Palestiina terrorirühmitused mitmel korral
püüdnud ära kasutada just ramadaani päevi
selliste kuulujuttude ja libauudiste levitamiseks
ning moonutatud teabe avaldamiseks sotsiaalmeedias.
Templimäe politsei ütles, et just viimastel päevadel
on nende provokatiivsete ja moonutatud üleskutsete
ning araabia keeles avaldatud uudiste arv märkimisväärselt kasvanud,
sealhulgas Hamasi poolt,
kes on neid väga teadlikult levitanud ramadaani lähenedes.
Iisraeli Sisejulgeolekuteenistus Shin Bet ja politsei on avastanud
uue Hamasiga seotud terrorirühmituse tekkimise Põhja-Iisraelis.
On leitud, et mõned selle jõud osalesid juba kolm aastat tagasi
Hamasi korraldatud rahutustes.
Rühmituse eesmärk on korraldada koos kohalike Hamasi liikmetega
ulatuslikke terrorirünnakuid, eriti Iisraeli põhjaosas.
Julgeolekujõud vahistasid mitu Läänekalda elanikku,
kes müüsid uuele terrorirühmitusele muuhulgas relvi.
Neilt konfiskeeriti terrorirünnakuteks mõeldud tulirelvad,
laskemoon ja vestid.
Rühm oli ostnud relvi erinevatelt allikatest Läänekaldal
ning neilt leiti ka juhiseid
lõhkeainete ja enesetapupommide valmistamiseks.
Iisraelis on juba aastaid kestnud eriline siseriiklik debatt
religioossete juudi tudengite armee- teenistusest vabastamise teemal.
Gaza sõja ajal on see muutunud taas väga tõsiseks aruteluteemaks,
kusjuures Iisraeli ülemrabi ähvardab massilise väljarändega,
kui haredi juudid sõjaväeteenistusse sunnitakse.
Ülemrabi Yitzhak Yosef rõhutab tooraõpingute kriitilist rolli
Iisraeli rahvuslikus edus ja sõdades ellujäämises.
Tema sõnul hoiavad usukoolid ehk ješiivad maailma käigus
ja Iisraeli riik eksisteerib vaid seetõttu, et õpitakse Toorat,
ning armee on olnud edukas ainult seetõttu,
et tal on olnud jumalik kaitse, mida pakub Toora õppimine,
mitte lihtsalt sõjaline võimekus.
Iisraeli äärmusrühmitused aga usuvad,
et riik on säilinud peamiselt tänu lennukitele ja pommidele
ning nõuavad nüüd, et ka tooratudengid astuksid armeesse.
Kuid ülemrabi on omadele öelnud,
et kui neid sunnitakse armeesse astuma, kolivad nad kõik välismaale,
andes märku võimalikust massilisest väljarändest,
mis võib destabiliseerida riigi aluseid.
Seega on religioon ja ilmalikkus ka Iisraelis omavahel vastuolus.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 eurot.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee